Okrem prístupu založeného na „soft law“(možnosť 1), ktorý sa zameriaval na odporúčania/usmernenia a na to, aby sa orgánom pripomínali už uplatniteľné právne predpisy, sa posudzovali ďalšie dve legislatívne možnosti, pričom uprednostňovanou možnosťou je možnosť 3:

·Možnosť 1: prístup založený na „soft law“

Pozornosť by sa venovala úplnému vykonaniu odporúčania Komisie z roku 2018 o okamžitých opatreniach na zvýšenie bezpečnosti pri vývoze, dovoze a tranzite strelných zbraní, ich súčastí, hlavných častí a streliva.

Táto možnosť by sa doplnila začlenením konkrétnejších usmernení a odporúčaní, napríklad by sa vytvoril zoznam údajov, ktoré majú orgány povoľujúce strelné zbrane sledovať a zaznamenávať pri dovoze a vývoze, inovoval a vylepšil by sa informačný systém na kontrolu vývozu konvenčných zbraní (COARM), preskúmali by sa spoločné kritériá a normy rizika, zhromažďovali by sa osvedčené postupy v súvislosti so zjednodušenými postupmi atď.

·Možnosť 2: objasnenie existujúceho právneho rámca

Objasnením by sa odstránila nejednoznačnosť pri výklade uplatniteľných právnych predpisov (napr. pokiaľ ide o druh informácií, ktoré sa majú zaznamenávať, a klasifikáciu určitých zbraní a častí ako strelných zbraní), pričom by sa vytvoril výslovný právny základ, v súlade s ktorým by sa od príslušných orgánov vyžadovalo, aby používali existujúce systémy na výmenu informácií, harmonizovali by sa existujúce zjednodušené postupy, zosúladili by sa lehoty, objasnili by sa úlohy dovozcov a vývozcov a rozsah pôsobnosti nariadenia by sa zosúladil s pravidlami v rámci EÚ (rovnaké kategórie zbraní, rovnaké hospodárske subjekty). V rámci tejto možnosti by sa väčšina opatrení uvedených v možnosti 1 v podstate premietla do textu nariadenia.

·Možnosť 3: nové právne ustanovenia

Možnosť 3 by vychádzala z možnosti 2 a dopĺňala by ju, pričom by sa k nej pridali nové právne ustanovenia. Touto možnosťou by sa zabezpečila úplná vysledovateľnosť dovezených a vyvezených strelných zbraní, napríklad prostredníctvom povinného označovania dovozu, obmedzenia dovozu polohotových častí na podnikateľov v oblasti zbraní, počítačového zaznamenávania údajov, osvedčení koncových používateľov na účely vývozu strelných zbraní, ktoré sú zakázané alebo podliehajú povoľovaniu (kategórie A a B), alebo kontrol po odoslaní. Vyžadovala by si, aby si vnútroštátne orgány poskytovali štatistiky a zlepšovali výmenu informácií medzi povoľujúcimi orgánmi a colnými orgánmi. Takisto by sa zaviedli nové zjednodušenia (dočasné použitie, všeobecné vývozné povolenie, elektronické postupy) a odstránilo by sa prekrývanie rozsahu pôsobnosti s pravidlami EÚ týkajúcimi sa vývozu vojenského materiálu (spoločná pozícia 2008/944/SZBP), keďže by dochádzalo k uplatňovaniu výlučne na všetky transakcie medzi civilnými osobami.

·Možnosť 3a: nové právne ustanovenia bez zmeny vzájomného pôsobenia so spoločnou pozíciou

Možnosť 3a by bola v zásade podobná možnosti 3, s jedným rozdielom: namiesto toho, aby sa v nariadení pri rozlišovaní vojenských a civilných transakcií vychádzalo z logiky podľa smernice o strelných zbraniach, zachoval by sa v ňom odkaz na „strelné zbrane osobitne určené na vojenské účely“.

Najvyššiu pridanú hodnotu EÚ by mala možnosť 3. Úplné zosúladenie rozsahu pôsobnosti s rozsahom pôsobnosti smernice o strelných zbraniach (kodifikovanej v roku 2021) by znamenalo, že v nariadení by sa upravovali všetky civilné transakcie týkajúce sa strelných zbraní vrátane civilného obchodu so samočinnými strelnými zbraňami, samonabíjacími strelnými zbraňami s veľkokapacitnými zásobníkmi alebo s dlhými samonabíjacími strelnými zbraňami so sklopnou alebo s teleskopickou pažbou. Rovnako ako v prípade smernice o strelných zbraniach by boli z rozsahu pôsobnosti nariadenia naďalej vylúčené transakcie medzi vládami alebo predaj vojsku či ozbrojeným silám, čo znamená, že bezpečnosť a ciele zjednodušenia by bolo možné dosiahnuť iba v prípade civilných strelných zbraní. Novozavedenými zjednodušeniami by sa reagovalo na požiadavky zainteresovaných strán (maloobchodníkov so zbraňami, výrobcov, poľovníkov a športových strelcov) s cieľom zmenšiť ich administratívne zaťaženie a zabezpečiť jednotný prístup EÚ.